# Wasp Motorcycles

Wasp Motorcycles és un fabricant anglès de motocicletes i sidecars amb seu a Dinton, prop de Salisbury, que produeix motocicletes de competició individuals i amb sidecar de motocròs, trial i grasstrack, així com el model Wasp 3 Wheel Freedom per a discapacitats.
Wasp ha aconseguit diversos èxits en competicions des del 1971, quan va guanyar per primer cop el Campionat d'Europa de sidecarcross. Els sidecars de Wasp han estat vuit vegades el xassís guanyador del Campionat del Món de sidecarcross. El 1972, els vuit primers classificats del Campionat d'Europa duien combinacions de sidecars Wasp.

## Història

Wasp va ser fundada el 1964 per l'enginyer i motociclista fora d'asfalt Robin Robbie Rhind-Tutt, qui havia treballat per al Ministeri de Defensa britànic com a aprenent d'enginyeria a Boscombe Down. Rhind-Tutt va dissenyar i construir diversos xassissos de motocicletes fora d'asfalt que va fer servir en competicions de motocròs. Altres competidors es van interessar pels seus xassissos i li van encarregar la construcció de xassissos especialitzats, de manera que va decidir fundar Wasp Motorcycles Ltd. La companyia va canviar el seu nom per Wasp Engineering Ltd el 1997, però continua comercialitzant els seus productes sota el nom de Wasp Motorcycles.
A la pel·lícula Escape to Athena de 1979, ambientada a la Segona Guerra Mundial, hi apareixia un conjunt de sidecar de motocròs Wasp/BSA pilotat per l'ex-campió d'Europa Dave Bickers i "disfressat" per tal que s'assemblés a una BMW R75 militar alemanya.

## Productes

Wasp fabrica i modifica motocicletes de sidecarcross, sidecar-grasstrack ('side-car-cross') i motocross individual. També produeix suspensions anteriors del tipus leading link per a sidecars i kits de conversió de forquilles per a motocicletes de carretera per tal de millorar-ne la frenada i el maneig, així com bastidors Métisse, els històrics models popularitzats durant la dècada del 1960 per Rickman Motorcycles.

## Wasp 3 Wheel Freedom

El sidecar 3 Wheel Freedom està dissenyat per a ser emprat per conductors discapacitats, incloent-hi motociclistes paraplègics, i té una rampa accionada elèctricament per a facilitar-hi l'accés. Amb un xassís de malla espacial tubular unit al cos de fibra de vidre, té una suspensió independent i un fre de doble pistó connectat als frens de la motocicleta. El disseny del sidecar permet transportar-hi una cadira de rodes i es pot fixar a qualsevol motocicleta de més de 500 cc.

## Referències

* ↑ Bacon, Roy; Hallworth, Ken. The British Motorcycle Directory: Over 1,100 Marques from 1888 (en anglès). Crowood, 2004. ISBN 1-86126-674-X.
* 1 2 «The Wasp 3 Wheel Freedom» (en anglès). Wasp Motorcycles. [Consulta: 18 novembre 2010].
* ↑ «Wasp Motorcycles» (en anglès). Grace's Guide. [Consulta: 8 abril 2016].
* ↑ «Norton Wasp» (en anglès). Norton Motorcycles, 2006. Arxivat de l'original el 23 d’agost 2011. [Consulta: 22 octubre 2010].
* ↑ «Sidecar-Cross racing World Champions History of the sport» (en anglès). sideacross.com. Arxivat de l'original el 16 de juliol 2011. [Consulta: 24 novembre 2010].
* 1 2 3 4 Westlake, Andy. «Wasp - A sting in the tail». A: Off-Road Giants!: Heroes of 1960s Motorcycle Sport (en anglès). Veloce Publishing Ltd, 2008, p. 117–118. ISBN 978-1-84584-190-4.
* ↑ «Robin Rhind-Tutt» (en anglès). Grace's Guide. [Consulta: 23 novembre 2010].
* ↑ Morley, Don. Classic British scramblers: all post-war two-stroke and four-stroke scrambles motorcycles, AJS to Wasp (en anglès). Osprey collector's library, 1986. ISBN 9780850456493.
* ↑ «Companies in the UK» (en anglès). Companies in the UK, 2010. [Consulta: 22 octubre 2010].
* ↑ «Robbie Rhind-Tutt and Wasp» (en anglès). Wasp Motorcycles. [Consulta: 22 octubre 2010].
* ↑ Crosse, Jesse. The Greatest Movie Car Chases of All Time (en anglès). MotorBooks International, 2006, p. 100. ISBN 978-0-7603-2410-3.
* ↑ Nothcote, Bill. «Dnepr / Russengalerie» (en anglès), 01-08-2001. [Consulta: 22 novembre 2010].
* ↑ Chadwick, Ian. «British motorcycle manufacturers» (en anglès), 23-04-2001. [Consulta: 23 novembre 2010].
* ↑ «Twinshock racing in the UK - RT2 Wasp outfit» (en anglès). Arxivat de l'original el 13 de novembre 2010. [Consulta: 23 novembre 2010].
* ↑ Axon, Jo. Sidecars (en anglès). Shire Publications Ltd, p. 27 (Shire Album S). ISBN 0-7478-0344-7.
* ↑ «Riding for Wheelchair Users and people with ‘balance' problems» (en anglès). National Association for Bikers with a Disability (NABD). [Consulta: 24 novembre 2010].

## Enllaços externs

* Wasp Motorcycles - Lloc web oficial (anglès)